Yoshlarni harbiy-vatanparvarlik ruhida tarbiyalash konsepsiyasini tasdiqlash toʻgʻrisida
(resolution, 2023-07-03)

Yoshlarni harbiy-vatanparvarlik ruhida tarbiyalashga doir ishlar samaradorligini oshirish va faollashtirish, bu boradagi taʼlim-tarbiyaviy ishlarga mamlakatimiz fuqarolarini, davlat va nodavlat notijorat tashkilotlarini hamda fuqarolik jamiyatining boshqa institutlarini yanada faol jalb etish va yoshlar ongiga vatanparvarlik, mardlik tuygʻularini singdirish maqsadida Vazirlar Mahkamasi qaror qiladi: 1. Quyidagilar: Yoshlarni harbiy-vatanparvarlik ruhida tarbiyalash konsepsiyasi (keyingi oʻrinlarda Konsepsiya deb ataladi) 1-ilovaga; Yoshlarni harbiy-vatanparvarlik ruhida tarbiyalash konsepsiyasini amalga oshirish boʻyicha chora-tadbirlar dasturi (keyingi oʻrinlarda Dastur deb ataladi) 2-ilovaga muvofiq tasdiqlansin. 2. Quyidagilar Konsepsiyaning asosiy vazifalari etib belgilansin: yoshlarni milliy gʻoya va Vatanga sadoqat ruhida tarbiyalash, ularning qalbi va ongiga Vatan himoyasi sharafli va muqaddas burch ekanini chuqur singdirish; qadimiy tariximiz va madaniyatimiz, jonajon Vatanimizning mustaqilligi va ravnaqi yoʻlida fidokorona kurashgan milliy qahramonlarimiz bilan faxrlanish, ularga munosib boʻlish tuygʻusini shakllantirish, milliy armiyamizning qudrati va salohiyatiga boʻlgan ishonchni kuchaytirish; milliy armiyamizga jismonan baquvvat va maʼnan yetuk yoshlar zarurligi, harbiy xizmat har bir Oʻzbekiston fuqarosi uchun muqaddas burch ekani haqidagi tushunchani hamda bu boradagi nazariy-amaliy koʻnikmalarni mustahkamlash; yoshlarda yon-atrofimiz va jahonda roʻy berayotgan siyosiy-ijtimoiy jarayonlarga milliy manfaatlarimizdan kelib chiqqan holda yondashish koʻnikmalarini, turli ichki va tashqi tahdidlarga qarshi mafkuraviy immunitetni shakllantirish; har qanday murakkab vaziyatlarda tezkor va mustaqil qaror qabul qilish, zamonaviy harbiy-texnika vositalaridan samarali foydalanish malakasiga ega yoshlarni tarbiyalash; Oʻzbekiston manfaatlarini nafaqat harbiy sohada, balki hayotning barcha jabhalarida himoya qilishga tayyor turish, yurt uchun fidoyi boʻlish — bu bugungi kun talabi ekanini hayotiy misollar va taʼsirchan vositalar orqali yoshlar ongiga singdirib borish. 3. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bir oy muddatda Konsepsiya asosida yoshlarni harbiy-vatanparvarlik ruhida tarbiyalashning hududiy kompleks dasturlarini ishlab chiqsin va tasdiqlasin. 4. Dasturning bajarilishi uchun masʼul boʻlgan vazirliklar, idoralar va boshqa tashkilotlar, shu jumladan Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tegishli chora-tadbirlarning oʻz vaqtida va sifatli amalga oshirilishini tashkil etsinlar hamda yilning har choragi birinchi oyining beshinchi sanasigacha boʻlgan muddatda Oʻzbekiston Respublikasi Mudofaa vazirligiga ularning bajarilishi toʻgʻrisidagi hisobotlarni taqdim etsin. 5. Oʻzbekiston Respublikasi Mudofaa vazirligi: Dasturni bajarish yuzasidan vazirliklar, idoralar va boshqa tashkilotlarning faoliyatini muvofiqlashtirish hamda uning oʻz vaqtida va sifatli bajarilishi yuzasidan tizimli nazorat oʻrnatilishini taʼminlasin; Dasturni bajarilishi yuzasidan yilning har choragi birinchi oyining oʻninchi sanasigacha boʻlgan muddatda Oʻzbekiston Respublikasi Vazirlar Mahkamasiga hisobotlarni taqdim etsin; manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 6. Mazkur qarorning bajarilishini nazorat qilish Oʻzbekiston Respublikasi mudofaa vaziri A.A. Azizov zimmasiga hamda Vazirlar Mahkamasining Madaniyat, sanʼat va yoshlar siyosati masalalari axborot-tahlil departamentiga yuklansin. 1. Yoshlarni harbiy-vatanparvarlik ruhida tarbiyalash konsepsiyasi (keyingi oʻrinlarda Konsepsiya deb ataladi) mamlakatimizda amalga oshirilayotgan yoshlarga oid davlat siyosatining ustuvor yoʻnalishlari va asosiy prinsiplari asosida ishlab chiqilgan boʻlib, hozirgi murakkab globallashuv davrida, axborot-kommunikatsiya texnologiyalari shiddat bilan rivojlanib borayotgan sharoitda yoshlarni harbiy-vatanparvarlik ruhida tarbiyalash bilan bogʻliq dolzarb vazifalar va ularni hal etish yoʻllari, davlat va nodavlat notijorat tashkilotlari, oila, mahalla, taʼlim-tarbiya institutlarining bu boradagi roli va ahamiyatini, oʻzaro hamkorligini milliy va xalqaro huquqiy normalarni hisobga olgan holda belgilab beradi. 2. Mazkur Konsepsiyada yoshlarni harbiy-vatanparvarlik ruhida tarbiyalash masalasiga jismonan va maʼnan sogʻlom avlodni tarbiyalashga oid yaxlit taʼlim-tarbiya tizimining uzviy va ajralmas qismi sifatida qaralib, Oʻzbekiston Respublikasini 2017 — 2021-yillarda rivojlantirish boʻyicha Harakatlar strategiyasi talablari asosida milliy va jahondagi ilgʻor tajribalar, bugungi Oʻzbekiston hayotidagi real ijtimoiy-siyosiy oʻzgarishlar bilan uygʻun ravishda takomillashtirish masalasiga alohida eʼtibor qaratildi. 3. Ona-Vatanimizni koʻz qorachigʻidek asrash, uning shuhratini dunyoga tarannum etish bilan bogʻliq eng muhim tushunchalar, hayotiy va professional koʻnikmalarni ilm-maʼrifat asosida yoshlarning qalbi va ongiga ilk bolalik davridan boshlab singdirib borish orqali Oʻzbekistonning haqiqiy vatanparvar fuqarolarini tarbiyalash Konsepsiyaning asosiy mazmunini tashkil etadi. 4. Yoshlarni harbiy-vatanparvarlik ruhida tarbiyalash — bu millati, tili va kasbidan qatʼi nazar, yoshlarda Vatanga sadoqat tuygʻusini shakllantirish, ularni oʻz fuqarolik burchi va konstitutsion majburiyatlarini bajarishga, jamiyat va davlat manfaatlarini himoya qilishga qodir shaxslar etib tarbiyalashga yoʻnaltirilgan davlat organlari, jamoat birlashmalari va boshqa tashkilotlarining koʻp bosqichli, tizimli, maqsadli va muvofiqlashtirilgan faoliyatidir. 5. Yoshlarni harbiy-vatanparvarlik ruhida tarbiyalashning maqsadi yoshlarda jamiyatning turli tarmoqlari, ayniqsa, harbiy soha bilan aloqador boʻlgan davlat xizmati turlarida faollik koʻrsatish, tinch va harbiy sharoitda Konstitutsiya va harbiy burchga sadoqatli boʻlish, ularda oʻz yurti va xalqi taqdiri uchun yuksak masʼuliyat va javobgarlik kabi muhim xususiyatlarni shakllantirishdan iborat. 6. Quyidagilar yoshlarni harbiy-vatanparvarlik ruhida tarbiyalashning asosiy vazifalari hisoblanadi: yoshlarni milliy gʻoya va Vatanga sadoqat ruhida tarbiyalash, ularning qalbi va ongiga Vatan himoyasi sharafli va muqaddas burch ekanini chuqur singdirish; qadimiy tariximiz va madaniyatimiz, jonajon Vatanimizning mustaqilligi va ravnaqi yoʻlida fidokorona kurashgan milliy qahramonlarimiz bilan faxrlanish, ularga munosib boʻlish tuygʻusini shakllantirish, milliy armiyamizning qudrati va salohiyatiga boʻlgan ishonchni kuchaytirish; milliy armiyamizga jismonan baquvvat va maʼnan yetuk yoshlar zarurligi, harbiy xizmat har bir Oʻzbekiston fuqarosi uchun muqaddas burch ekani haqidagi tushunchani hamda bu boradagi nazariy-amaliy koʻnikmalarni mustahkamlash; yoshlarda yon-atrofimiz va jahonda roʻy berayotgan siyosiy-ijtimoiy jarayonlarga milliy manfaatlarimizdan kelib chiqqan holda yondashish koʻnikmalarini, turli ichki va tashqi tahdidlarga qarshi mafkuraviy immunitetni shakllantirish; har qanday murakkab vaziyatlarda tezkor va mustaqil qaror qabul qilish, zamonaviy harbiy-texnika vositalaridan samarali foydalanish malakasiga ega yoshlarni tarbiyalash; Oʻzbekiston manfaatlarini nafaqat harbiy sohada, balki hayotning barcha jabhalarida himoya qilishga tayyor turish, yurt uchun fidoyi boʻlish — bu bugungi kun talabi ekanini hayotiy misollar va taʼsirchan vositalar orqali yoshlar ongiga singdirib borish. 7. Yoshlarni harbiy-vatanparvarlik ruhida tarbiyalash tizimi uzluksiz jarayon boʻlib, u bir-biriga bogʻliq siyosiy-huquqiy, ijtimoiy-iqtisodiy, gʻoyaviy-mafkuraviy, madaniy-maʼrifiy tadbirlar majmuasidan iborat. 8. Yoshlarni harbiy-vatanparvarlik ruhida tarbiyalash ishlari Oʻzbekiston Respublikasi Konstitutsiyasi va qonunlari, Oʻzbekiston Respublikasi Oliy Majlisi palatalari qarorlari, Oʻzbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari, Qurolli Kuchlarning umumharbiy nizomlari va boshqa qonunchilik hujjatlariga muvofiq olib boriladi. 9. Yoshlarni harbiy-vatanparvarlik ruhida tarbiyalash ishlari muntazam ravishda tizimli va ilmiy asosda tashkil etiladi. 10. Yoshlarni harbiy-vatanparvarlik ruhida tarbiyalash tizimi quyidagilardan iborat: taʼlim-tarbiya jarayonida ijtimoiy-maʼnaviy ahamiyatga molik qadriyatlarni, Vatanga muhabbat va sadoqat ruhini shakllantirish va rivojlantirishga qaratilgan maktabgacha taʼlim, umumiy oʻrta taʼlim, kasb-hunar taʼlimi va oliy taʼlim muassasalari; ommaviy va harbiy-vatanparvarlik ishlarini amalga oshiradigan davlat va nodavlat notijorat tashkilotlari, shuningdek boshqa tashkilotlar. 11. Quyidagilar yoshlarni harbiy-vatanparvarlik ruhida tarbiyalashning asosiy prinsiplari hisoblanadi: ilmiylik; tarixiylik; aniqlik va tezkorlik; muntazamlilik; faollik; taʼlim va tarbiya ishlarining uygʻunligi; tarbiya jarayonining izchilligi; harbiy-vatanparvarlik tarbiyasida erishilgan ijobiy natija va yutuqlarga tayanish. 12. Yoshlarni harbiy-vatanparvarlik ruhida tarbiyalash usullari yoshlarda zarur hayotiy bilim, koʻnikma, mahorat va mustahkam irodani, yuksak maʼnaviy-axloqiy fazilatlarni shakllantirishga qaratilgan, ularning ongi, ruhiyati va faoliyatiga taʼsir koʻrsatadigan omillardan iborat. Quyidagilar yoshlarni harbiy-vatanparvarlik ruhida tarbiyalashning usullari hisoblanadi: ishontirish; mashq qildirish va mustaqil ishlash; kuzatish; ragʻbatlantirish; oʻrnak koʻrsatish va shaxsiy namuna. 13. Yoshlarni harbiy-vatanparvarlik ruhida tarbiyalash turli shakllarda, jumladan, ilmiy-amaliy anjumanlar, savol-javob kechalari, kitobxonlik, oʻyinlar, mashhur kishilar bilan uchrashuvlar tarzida va boshqa shakllarda tashkil etiladi. Ular maʼnaviy-maʼrifiy ishlarning rang-barangligini taʼminlaydi, pirovard natijada jamiyatda sogʻlom ijtimoiy-maʼnaviy muhitni shakllantirishga xizmat qiladi. Bunda quyidagi shakllar ustuvor ahamiyatga ega boʻladi: maʼruza oʻqish, savol-javob kechalari, yakka va jamoaviy suhbatlar; boy hayotiy tajribaga ega boʻlgan harbiy xizmatchi va faxriylar, ilm-fan, madaniyat va sport sohalarida, turli musobaqa va tanlovlarda gʻolib boʻlishgan shaxslar bilan uchrashuvlar; ilmiy-nazariy va amaliy konferensiyalar, seminar-treninglar, muayyan mavzuga bagʻishlangan kechalar, bahs-munozaralar, viktorinalar, davra suhbatlari; toʻplangan ilgʻor tajribalarni oʻrganish va ommalashtirish; jamoatchilik fikri va harbiy jamoalardagi maʼnaviy-ruhiy muhitni oʻrganish; telekoʻrsatuv va radioeshittirishlar, film va multfilmlar, badiiy va musiqiy asarlar, askar qoʻshiqlari, ommaviy axborot vositalari, veb-saytlar va elektron oʻyinlar va boshqa texnik vositalardan foydalanish; urush va mehnat faxriylari, jangovar harakatlar ishtirokchilari, davlat va nodavlat notijorat tashkilotlari vakillari bilan uchrashuvlar tashkil etish; harbiy xizmatga chaqiriluvchilar kuni, mardlik saboqlarini oʻtkazish va ekskursiyalar uyushtirish. 14. Davlat yoshlarni harbiy-vatanparvarlik ruhida tarbiyalash tizimini tashkil etish, uning natijalari monitoringini yuritishni taʼminlaydigan asosiy institut hisoblanadi. Davlat yosh avlodning tarbiya jarayonini oilada, maktabgacha taʼlim, umumiy oʻrta taʼlim, kasb-hunar taʼlimi va oliy taʼlim muassasalarida, harbiy xizmat davomida, shuningdek, fuqarolarning oʻzini oʻzi boshqarish organlari, turli davlat va nodavlat notijorat tashkilotlari doirasida tashkil etadi. 15. Yoshlarni harbiy-vatanparvarlik ruhida tarbiyalash ishlari quyidagi toʻrt bosqichda amalga oshiriladi: a) birinchi bosqich (3 — 7 yoshdagilar) atrofdagi olam, Vatan haqida dastlabki tasavvurlar paydo boʻladigan bosqich hisoblanib, unda oila va maktabgacha taʼlim tashkilotlarida bolalarga turli sheʼrlar, kuy va qoʻshiqlar oʻrgatish, multfilm va turli oʻyinlar namoyish etish, rasmlar chizish orqali dunyoni anglash, davlat ramzlari (bayroq, gerb, madhiya) bilan tanishish asosida ularda ona-yurtga muhabbatni shakllantirishni oʻz ichiga oladi. Ushbu bosqichda quyidagilarga asosiy eʼtibor qaratiladi: harbiy-vatanparvarlik yoʻnalishida dastlabki tasavvurlarni shakllantirish maqsadida ertak va hikoyalar aytib berish; ona-Vatanga muhabbat, Vatan himoyasi muqaddas burch ekani bilan bogʻliq mavzulardagi sheʼr va qoʻshiqlarni yod oldirish; bolalarning tasavvurini kengaytirishga doir rasmlar chizdirish va jismoniy qobiliyatini mustahkamlash uchun turli musobaqa va tanlovlar tashkil etish, shu orqali ularni maʼnaviy ragʻbatlantirish; harbiy-vatanparvarlik mavzusidagi multfilmlar namoyish etish va turli oʻyinlar oʻtkazish; harbiy muzeylar va harbiy-vatanparvarlik mavzusi bilan bogʻliq madaniyat va istirohat bogʻlariga ekskursiyalar uyushtirish; b) ikkinchi bosqichda (7 — 16 yoshdagilar) oʻquvchilarning Vatanga muhabbati va sadoqatini mustahkamlash, ona-yurt oldidagi farzandlik burchini yuksak masʼuliyat bilan bajarish, ularda Qurolli Kuchlarimizga boʻlgan ijobiy fikrlarni yanada kengaytirish, harbiy xizmat nufuzini koʻtarish, yoshlarning jismonan sogʻlom, maʼnaviy yetuk, keng dunyoqarashli, mustaqil fikr yuritadigan barkamol inson sifatida shakllantirish kabi ezgu ishlarga daʼvat etiladi. Bu bosqichda: zamonamiz qahramonlari haqidagi maqolalar, badiiy adabiyotlarni mutolaa qilish; umumiy oʻrta taʼlim muassasalarida harbiy-vatanparvarlik yoʻnalishida madaniy-maʼrifiy tadbirlar, mavzuli kechalar va qoʻshiq tanlovlari tashkil etish, spektakllardan lavhalar namoyish qilish; oʻquvchi yoshlar ishtirokida “Vatanimni koʻz qorachigʻidek asrayman”, “Yurt taqdiri — mening taqdirim” mavzularida insholar tanlovini tashkil etish; sogʻlomlashtirish oromgohlarida “Temurbekning izdoshlari”, “Oʻzbekiston farzandlari botir boʻlur” kabi mavzularda sport musobaqalari va tadbirlar tashkil etish; harbiy-vatanparvarlik mavzusida badiiy va hujjatli filmlar, multfilmlar namoyish etish va ularning muhokamasini oʻtkazish; darslik va oʻquv-metodik qoʻllanmalarga buyuk sarkardalarimizning hayoti va faoliyati haqidagi maʼlumotlarni kiritish, ularning jasorati, fidoyiligi va qahramonliklari toʻgʻrisida yorqin misollar asosida hikoya qilib berish; Temurbeklar maktablari, oliy harbiy taʼlim muassasalari, kasb-hunar kollejlari va akademik litseylarning maxsus guruhlari va harbiy qismlarga ekskursiyalar tashkil etish; “Mard oʻgʻlon” davlat mukofotiga sazovor boʻlgan yurtdoshlarimiz bilan uchrashuvlar oʻtkazish, ular erishgan yutuq va natijalarni yoshlar oʻrtasida keng targʻib qilish; umumiy oʻrta taʼlim maktablarining yuqori sinf oʻquvchilari ishtirokida “Temurbek vorislari” harbiy-sport oʻyinlarini bosqichma-bosqich tashkil etishga alohida ahamiyat berish; v) uchinchi bosqich (16 — 18 yoshdagilar) yoshlarda Vatanga va uning himoyasi uchun munosib xizmat qilishga ruhan va jismonan tayyorlikni taʼminlashga yoʻnaltiriladi. Mazkur bosqichda yuqoridagi vazifalarga qoʻshimcha ravishda quyidagi masalalarga eʼtibor qaratiladi: yoshlarni harbiy xizmatga tayyorlash, harbiy xizmatga nisbatan ularning mustaqil fikri va ijobiy qarashlarini shakllantirish, vatanparvarlik tuygʻularini kuchaytirib borish; oʻquvchi yoshlarning nazariy va amaliy bilim va koʻnikmalarini boyitish maqsadida mudofaa ishlari boʻlimlari va harbiy qismlar, oʻzini oʻzi boshqarish organlari, davlat va jamoat tashkilotlari bilan hamkorlikda turli sermazmun va qiziqarli tadbirlar tashkil etish; milliy armiyamiz uchun jismonan baquvvat va maʼnan yetuk yoshlar zarurligi, harbiy xizmatning ahamiyati, Qurolli Kuchlarda olib borilayotgan islohotlar haqida batafsil maʼlumot berib borish; g) toʻrtinchi bosqich (18 — 30 yoshdagilar) yoshlarning jismoniy va maʼnaviy qobiliyati, yetakchilik koʻnikmalari va intellektual salohiyati, umumiy va professional malakasini oshirish, ularni oʻz ustida muntazam ishlash, sogʻlom hayot kechirishga undash va shunga erishishni nazarda tutadi. Ushbu bosqichda quyidagi jihatlarga eʼtibor qaratish talab etiladi: yosh avlodni har tomonlama yetuk, intellektual va maʼnaviy salohiyati yuksak, ota-ona va Vataniga sadoqatli insonlar etib tarbiyalashning ahamiyati toʻgʻrisidagi tasavvur va bilimlarni yanada boyitish; Vatan himoyasiga doimo tayyor boʻlish va Qurolli Kuchlar safida xizmat burchini oʻtayotgan yoshlar bilan faxrlanish, konstitutsion burch va Vatanga qasamyodga sodiqlik tuygʻularini shakllantirish; harbiy xizmat sharoitlariga moslashish va harbiy ixtisosliklarni puxta egallash, har qanday qiyinchilikka tayyor turish, matonat va jasorat fazilatlarini mustahkamlash, qurol-aslaha, harbiy texnika, davlat va harbiy mulkni asrab-avaylash koʻnikmalarini rivojlantirish; jangovar tayyorgarlik va harbiy mahoratni muntazam oshirib borish, harbiy jamoada qaror topgan oʻzaro yordam va doʻstona munosabatlarni qadrlash kabi fazilatlarni shakllantirish; yoshlarning oʻz tanlagan kasbini puxta egallashi va yetuk mutaxassis boʻlib yetishishi uchun yaqindan koʻmaklashish; kitobxonlikni keng targʻib etish, jamiyatda yuksak maʼnaviyatni qaror toptirishda badiiy asarlarning roli va ahamiyatini yoshlar ongiga singdirish; milliy mafkuramizga zid boʻlgan yot gʻoyalarga qarshi tanqidiy qarash va mafkuraviy immunitetni, oʻziga ishonch, hushyorlik va ogohlik tuygʻularini mustahkamlash; yoshlarda faol hayotiy pozitsiya va oʻzining mustaqil fikr-mulohazalarini aniq bayon eta olish, masʼuliyatni his etish, qatʼiy tartib va intizomga rioya qilish fazilatlarini shakllantirish, ularni qatʼiyatli boʻlishga oʻrgatish. 16. Yoshlarni harbiy-vatanparvarlik ruhida tarbiyalashning samaradorligi ushbu jarayonning barkamol avlod tarbiyasiga, yoshlarning vatanparvarlik darajasiga qay darajada ijobiy taʼsir etgani bilan belgilanadi. 17. Harbiy-vatanparvarlik tarbiyasidagi samaradorlik darajasini aniqlashning muhim sharti yoshlarda vatanparvarlik, harbiy burch, jangovar anʼanalarga sodiqlik kabi xislatlarning real holatda yanada rivojlanishi va takomillashuviga ijobiy taʼsir etadigan omillarni muntazam ravishda hisobga olib, tahlil etib borishdan iborat. 18. Harbiy-vatanparvarlik ruhida tarbiyalashning muhim mezonlaridan biri oʻsib kelayotgan yosh avlod oldiga jamiyat tomonidan qoʻyilgan talablar bu borada olib borilayotgan tarbiyaviy ishlarning maʼno-mazmuni, shakl va usullari bilan qay darajada mutanosib ekani bilan belgilanadi. 19. Mazkur Konsepsiya yoshlar oʻrtasida harbiy-vatanparvarlik tarbiyasining samaradorligini oshirish, ularda yuksak maʼnaviy-axloqiy fazilatlar, fuqarolik pozitsiyasi, Vatanni sevish va uni koʻz qorachigʻidek asrashga qaratilgan bilim va koʻnikmalarni oshirish uchun uslubiy asos boʻlib xizmat qiladi. 20. Konsepsiyaning amalga oshirilishi Oʻzbekiston Respublikasi fuqarolarining vatanparvarlik tuygʻusini yuksaltirish, milliy armiyamiz saflarini zamonaviy bilim va professional malakaga, mustahkam iroda, faol fuqarolik pozitsiyasiga ega boʻlgan yoshlar bilan toʻldirib borish imkonini beradi. T/r Chora-tadbirlar Bajarish muddati Ijro uchun masʼullar 1. Yoshlarni harbiy-vatanparvarlik ruhida tarbiyalash konsepsiyasida belgilangan vazifalarni samarali amalga oshirish hamda mazkur ishlarni muvofiqlashtirib borish maqsadida masʼul vazirlik, idora va boshqa tashkilotlarning qoʻshma qarorini ishlab chiqish va qabul qilish. 2018-yil mart Mudofaa vazirligi, Ichki ishlar vazirligi, Favqulodda vaziyatlar vazirligi, Maktabgacha taʼlim vazirligi, Xalq taʼlimi vazirligi, Oliy va oʻrta maxsus taʼlim vazirligi, Oʻzbekiston yoshlar ittifoqi, Respublika M�ʼnaviyat va maʼrifat markazi, “Mahalla” jamgʻarmasi 2. Umumiy oʻrta taʼlim hamda kasb-hunar taʼlimi muassasalari uchun moʻljallangan chaqiruvga qadar boshlangʻich tayyorgarlik boʻyicha darslik va oʻquv-metodik qoʻllanmalarni ishlab chiqish, bunda buyuk sarkardalarning hayoti va sarkardalik mahorati, jasorati va qahramonliklari haqidagi maʼlumotlarni nazarda tutish. 2018 — 2020-yillar davomida Xalq taʼlimi vazirligi, Oliy va oʻrta maxsus taʼlim vazirligi, Mudofaa vazirligi, Respublika Maʼnaviyat va maʼrifat markazi 3. Mamlakatimizda Qurolli Kuchlar sohasida amalga oshirilayotgan islohotlarning mazmun-mohiyatini targʻib qilish va jamiyatda harbiylik kasbiga hurmat va eʼtiborni yanada kuchaytirish maqsadida “maʼnaviyat soatlari”ni vazirliklar, idoralar va boshqa tashkilotlarda tizimli tashkil etish. 2018-yil har oyda, maxsus ishlab chiqilgan reja asosida Respublika Maʼnaviyat va maʼrifat markazi, Mudofaa vazirligi, Mudofaa vazirligi huzuridagi Jamoatchilik kengashi, tegishli vazirliklar va idoralar 4. Yozgi oromgohlar tarbiyalanuvchilari uchun “Men harbiy boʻlaman” mashgʻulotlarini tashkil etish. iyun-avgust Kasaba uyushmalari fedaratsiyasi, Mudofaa vazirligi, Xalq taʼlimi vazirligi, Oʻzbekiston yoshlar ittifoqi 5. Maktabgacha taʼlim tashkilotlari tarbiyalanuvchilarini mard va pahlavon yigit boʻlishga boʻlgan havaslarini oshirishga va ona-yurtga sodiq farzand boʻlish tuygʻularini shakllantirishga qaratilgan “Jaloliddin bahodirlari nomli sport oʻyinlarini tashkil etib borish. har yili 1-iyun arafasida Maktabgacha taʼlim vazirligi, Mudofaa vazirligi, Ichki ishlar vazirligi, Favqulodda vaziyatlar vazirligi 6. Umumiy oʻrta taʼlim muassasalari hamda kasb-hunar kollejlari va akademik litseylar oʻquvchilari ishtirokida “Temurbeklar” va “Burgutlar” harbiy sport oʻyinlarini tashkil etish. har yili Oʻzbekiston yoshlar ittifoqi, Mudofaa vazirligi, Ichki ishlar vazirligi, Favqulodda vaziyatlar vazirligi, Xalq taʼlimi vazirligi, Oliy va oʻrta maxsus taʼlim vazirligi 7. Oʻquvchi-yoshlarni har yili joylardagi harbiy qismlar, oliy harbiy taʼlim muassasalari va Temurbeklar maktablariga ekskursiyalarini muntazam tashkil etib borish rejasini ishlab chiqish. har yili 1-dekabrgacha Xalq taʼlimi vazirligi, Oʻrta maxsus, kasb-hunar taʼlimi markazi, Mudofaa vazirligi, Oʻzbekiston yoshlar ittifoqi 8. Umumiy oʻrta taʼlim hamda kasb-hunar taʼlimi muassasalarida harbiy tayyorgarlik sinf xonalarini tashkil etish, muassasalar sport zallarida jismoniy tayyorgarlik boʻyicha amaliy mashgʻulotlar oʻtkazish uchun zarur sharoitlar hamda toʻsiqli yoʻlaklardan iborat sport maydonchalarini tashkil etish. 2018 — 2020-yillar davomida Xalq taʼlimi vazirligi, Oliy va oʻrta maxsus taʼlim vazirligi, Oʻzbekiston yoshlar ittifoqi, Mudofaa vazirligi, Ichki ishlar vazirligi, Favqulodda vaziyatlar vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari 9. Umumiy oʻrta taʼlim muassasalarining 10 va 11-sinf oʻquvchilari uchun chaqiruvga qadar boshlangʻich tayyorgarlik fanini hamda fan rahbari va oʻqituvchilar shtat birliklarini kiritish. 2018-yil 1-aprel Xalq taʼlimi vazirligi, Mudofaa vazirligi, Moliya vazirligi, Ichki ishlar vazirligi, Favqulodda vaziyatlar vazirligi 10. Boy hayotiy tajribaga ega boʻlgan harbiy xizmatchilar va Qurolli Kuchlar faxriylari, ilm-fan, madaniyat va sport sohalarida, turli musobaqa va tanlovlarda gʻoliblikni qoʻlga kiritgan harbiy xizmatchilar hamda urush qatnashchilari, boshqa jangovar harakatlar qatnashchilari ishtirokida mahallalarda aholi va yoshlar bilan rejali ravishda uchrashuvlar va davra suhbatlarini uyushtirib borish. alohida reja asosida (har bir mahallada har chorakda kamida bir marotaba) Fuqarolarning oʻzini oʻzi boshqarish organlari faoliyatini muvofiqlashtirish boʻyicha hududiy kengashlar, Mudofaa vazirligi, Ichki ishlar vazirligi, Favqulodda vaziyatlar vazirligi, Oliy va oʻrta maxsus taʼlim vazirligi, Oʻzbekiston yoshlar ittifoqi 11. Respublikamizning �archa tumanlari va chegaraoldi hududlarida, istirohat bogʻlarida aholi, ayniqsa yoshlar uchun harbiy-vatanparvarlik yoʻnalishida qoʻshiqlar va harbiy orkestr musiqalarining, shuningdek, qishloq, tuman va viloyat koʻchalari boʻylab harbiy boʻlinmalarning harbiy orkestr jamoasi bilan saf qoʻshiqlarini muntazam ijro etib oʻtishlarini yoʻlga qoʻyish. muntazam, alohida ishlab chiqilgan reja asosida Mudofaa vazirligi, Ichki ishlar vazirligi, Milliy xavfsizlik xizmati Chegara qoʻshinlari ansambllari va harbiy orkestr ijodiy jamoalari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari 12. Qoraqalpogʻiston Respublikasi, viloyatlar va Toshkent shahrida har yili Mudofaa vazirligi huzuridagi Jamoatchilik kengashi va uning mintaqaviy boʻlinmalari aʼzolari, fan, madaniyat va sanʼat arboblari, sport vakillari ishtirokida chaqiruvga qadar yoshlar bilan “Harbiy xizmatga chaqiriluvchilar kuni” mavzuida maʼnaviy-maʼrifiy tadbirlar tashkil etish. har yili 1-fevralga qadar Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Mudofaa vazirlig� huzuridagi Jamoatchilik kengashi 13. Hududlarda tarixiy va qoʻshin turiga oid qurol-yarogʻ va aslahalar, harbiy texnika koʻrgazmalari, tir va turli harbiylashtirilgan attraksionlar joylashgan harbiy-vatanparvarlik istirohat bogʻlarini tashkil qilish va faoliyatini takomillashtirib borish. 2018 — 2020-yillar davomida Mudofaa vazirligi, Ichki ishlar vazirligi, Favqulodda vaziyatlar vazirligi, Oʻzbekiston yoshlar ittifoqi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari 14. Harbiy qismlarda oʻtkaziladigan jangovar tayyorgarlik mashgʻulotlariga sohibqiron Amir Temur, Jaloliddin Manguberdi, Zahiriddin Muhammad Bobur kabi buyuk sarkardalarning harbiy salohiyati va jang qilish sanʼati haqida mavzular kiritish. 2019-yildan boshlab Mudofaa vazirligi, Ichki ishlar vazirligi, Favqulodda vaziyatlar vazirligi, Milliy xavfsizlik xizmati, Milliy gvardiya 15. Oʻsib kelayotgan yosh avlodda mardlik, jasurlik va vatanparvarlik tuygʻularini shakllantirishga qaratilgan badiiy, hujjatli, xronikali filmlar, multfilmlar, shuningdek turli elektron oʻyinlar ishlab chiqilishini ichki dastur va rejalarga kiritish. har yili, ishlab chiqilgan reja asosida “Oʻzbekkino” milliy agentligi, Axborot texnologiyalari va kommunikatsiyalarini rivojlantirish vazirligi, Milliy teleradiokompaniya, Mudofaa vazirligi, Ichki ishlar vazirligi 16. Vatanimiz mustaqilligi yoʻlida qurbon boʻlgan harbiy xizmatchilarning xotirasini abadiylashtirish, ayni kunda oʻzining masʼuliyatli va sharafli burchini munosib ado etayotgan Vatan posbonlarini ommaviy axborot vositalarida keng yoritish boʻyicha chora-tadbirlar rejasini ishlab chiqish. har yili 1-dekabrgacha Mudofaa vazirligi, Milliy axborot agentligi, Yozuvchilar uyushmasi, Jurnalistlar ijodiy uyushmasi, Oʻzbekiston yoshlar ittifoqi 17. Mudofaa vazirligi shtat birligi doirasida Qurolli Kuchlar media markazini tashkil etish hamda mavjud davlat va nodavlat telekanallari bilan hamkorlikda milliy armiyamizda olib borilayotgan islohotlar, harbiy kasb mutaxassisliklari, harbiy kadrlar tayyorlash masalalari hamda yoshlarning harbiy-vatanparvarlik tarbiyasiga yoʻnaltirilgan hujjatli va oʻquv filmlar, ijtimoiy videoroliklar, qoʻshiqlarga videokliplar tayyorlab borishni yoʻlga qoʻyish. 2018-yil 1-aprel Mudofaa vazirligi, Milliy teleradiokompaniya, “Oʻzbekkino” milliy agentligi, Madaniyat vazirligi, Oʻzbekiston yoshlar ittifoqi 18. Yoshlarni harbiy-vatanparvarlik ruhida tarbiyalash, harbiylik kasbi nufuzini oshirish, harbiy xizmatchilar erishayotgan yutuqlar va ularning ijtimoiy himoyasi borasida amalga oshirilayotgan ishlar haqida respublika va mahalliy ommaviy axborot vositalari orqali chiqishlar uyushtirish. har oyda Mudofaa vazirligi, Mudofaa vazirligi huzuridagi Jamoatchilik kengashi, Milliy axborot agentligi, Milliy teleradiokompaniya, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari